Yhteinen syyllisyys on kuitenkin laiska selitys. Jos me kaikki olemme tasaisesti syypäitä rappioalkoholistien oikeusturvan tilaan, silloin kukaan ei erityisesti ole vastuussa siitä.

Putkakuolemia on kuitenkin tutkittu lähimenneisyydessä vain yhden, aukkoiseen aineistoon perustuvan gradun verran. Annika Tikkasen Putkakuolemat Suomessa (2015) paljastaa, että useimmat putkiin kuolleet olisivat kuuluneet selviämisasemalle tai hoitoon. Heidät on löydetty julkiselta paikalta vahvassa humalatilassa ja viety putkaan vastoin lain suositusta. He eivät ole olleet häiriöksi tai aggressiivisia, ja osa heistä on tiedetty sairaiksi. Jossain vaiheessa yötä hengen on vienyt myrkytystila, sairaskohtaus tai päävamma.